***Έφηβοι και κοινωνικά δίκτυα***

Πολλές από τις συμπεριφορές και τις **ανησυχίες** των σημερινών εφήβων είναι παρόμοιες με εκείνες των προηγούμενων γενεών, ο τρόπος όμως με τον οποίον εκφράζονται και επικοινωνούν οι σημερινοί έφηβοι έχει αλλάξει δραστικά. Η νεολαία πάντα είχε την ανάγκη να συναθροίζεται και να δημιουργεί παρέες. Αυτό που γινόταν στο παρελθόν στις γειτονιές τώρα γίνεται διαδικτυακά στις πλατφόρμες κοινωνικής δικτύωσης.

Οι επιπτώσεις της χρήσης του διαδικτύου, και ιδιαίτερα των κοινωνικών δικτύων, στις κοινωνικές σχέσεις εξακολουθεί να είναι θέμα **διαμάχης**. Τα δίκτυα διευκολύνουν την κοινωνικότητα και την κοινωνική προσαρμογή ή την δυσκολεύουν; Κάποιοι υποστηρίζουν ότι ο χρόνος που διατίθεται στη διαδικτυακή κοινωνική δικτύωση αποσπάται από τον χρόνο της «ζωντανής» επικοινωνίας με τους φίλους και την οικογένεια. Η αντίθετη, και περισσότερο θετική άποψη, υποστηρίζει ότι οι διαδικτυακές επικοινωνίες χρησιμοποιούνται κατά βάση για τη διατήρηση των υφιστάμενων φιλικών σχέσεων, ενισχύοντας έτσι την κοινωνικότητα και την κοινωνική προσαρμογή των χρηστών των κοινωνικών δικτύων.

Μέσω της χρήσης των κοινωνικών δικτύων εκπληρώνεται η έμφυτη ανάγκη επικοινωνίας του ατόμου με τους ομοίους του. Ένα άλλο **ελκυστικό** για τους εφήβους, χαρακτηριστικό των κοινωνικών δικτύων, είναι η δημιουργία προσωπικού προφίλ. Αυτή η, αγαπημένη για τους εφήβους, δραστηριότητα πιθανόν σχετίζεται με την εφηβική ανάγκη διερεύνησης της προσωπικής ταυτότητας. Με την ψηφιακή τους αυτο-παρουσίαση στο προφίλ, οι έφηβοι βρίσκουν μέσο να πειραματιστούν και να εκφράσουν διάφορες πτυχές της ταυτότητας τους. Τέλος, η απουσία εξουσίας και η έλλειψη γονικού ελέγχου αποτελεί ένα άλλο πολύ ελκυστικό για τους εφήβους χαρακτηριστικό των κοινωνικών δικτύων, και μια ευκαιρία να εξασκηθούν και να εκπληρώσουν την ανάγκη τους για ανεξαρτησία.

Τα κοινωνικά δίκτυα είναι ένα αναπόσπαστο κομμάτι της ζωής των σημερινών εφήβων, δημιουργώντας ένα νέο πλαίσιο μέσα στο οποίο διαδραματίζεται η επικοινωνία τους και η αναπτυξιακή τους πορεία. Υπάρχουν σαφείς ενδείξεις ότι τα κοινωνικά δίκτυα παρέχουν πρόσφορο έδαφος για την ανάπτυξη της προσωπικής ταυτότητας των εφήβων αλλά και πεδίο εξάσκησης των κοινωνικών δεξιοτήτων. Η επικοινωνία μέσω διαδικτύου, από την άλλη πλευρά, επιφέρει και κάποιους κινδύνους. Στόχος είναι να **ελαχιστοποιήσουμε** τους κινδύνους και να επωφεληθούμε από τα οφέλη.

Το διαδίκτυο, συνοψίζοντας, έχει επανακαθορίσει τους τρόπους και τα μέσα με τα οποία οι έφηβοι εκφράζουν τις αναπτυξιακές ανησυχίες τους. Η **αποδοχή** από τους συνομήλικους, η αυτο-αξιολόγηση και η διαπραγμάτευση της ατομικής ταυτότητας εκφράζονται σ’ ένα νέο κοινωνικό περιβάλλον. Τα κοινωνικά δίκτυα έγιναν η νέα πραγματικότητα κοινωνικής αλληλεπίδρασης και το νέο πλαίσιο για την εφηβική ανάπτυξη.

*Διασκευή από τον ημερήσιο τύπο*

**ΘΕΜΑ 1Ο**

Α.1. Σε κάθε μια από τις διατυπώσεις που ακολουθούν να δώσετε το χαρακτηρισμό «Σωστό» ή «Λάθος», ανάλογα με το αν αποδίδουν το νόημα του κειμένου.

1. Σύμφωνα με το κείμενο ο τρόπος επικοινωνίας των νέων στην εποχή μας είναι παρόμοιος με εκείνο των προηγούμενων ετών.

2. Τα κοινωνικά δίκτυα βοηθούν στην ανάπτυξη της προσωπικής ταυτότητας των εφήβων.

3. Η ανάγκη του ατόμου για επικοινωνία πραγματοποιείται μέσω των κοινωνικών δικτύων.

4. Οι νέοι μέσω της διαδικτυακής επικοινωνίας νιώθουν ανεξάρτητοι λόγω και της απουσίας του γονικού ελέγχου.

5. Υπάρχει ομοφωνία απόψεων σχετικά με τις επιπτώσεις του διαδικτύου.

                                                                                                                            Μον. 15

Α.2. Για την προετοιμασία μιας ομαδικής εργασίας στο μάθημα της Νεοελληνικής Γλώσσας, διαβάσατε το παραπάνω απόσπασμα. Σε ένα κείμενο 60-70 λέξεων, με το οποίο θα ενημερώνετε τα υπόλοιπα μέλη της ομάδας σας, να παρουσιάσετε περιληπτικά τα στοιχεία που προσδιορίζουν το θετικό ρόλο των κοινωνικών δικτύων στη ζωή των εφήβων. Μον. 15

**ΘΕΜΑ 2Ο**

Β.1. Να γράψετε από ένα αντώνυμο για καθένα από τους παρακάτω τύπος του κειμένου: **ανησυχίες, διαμάχης, ελκυστικό, ελαχιστοποιήσουμε , αποδοχή**.

Μον. 10

Β.2. Να εντοπίσετε στο κείμενο τρία παραδείγματα συνυποδηλωτικής (μεταφορικής) χρήσης της γλώσσας και να δικαιολογήσετε τη χρήση τους.

Μον. 10

Β.3. Να αναγνωρίσετε το είδος της σύνταξης (ενεργητικής ή παθητικής) που χρησιμοποιείται στη προτελευταία περίοδος της τρίτης παραγράφου του κειμένου: «*Με την ψηφιακή…ταυτότητας τους*» και στη συνέχεια να τη μετατρέψετε στη αντίθετή της. Μον. 10

**ΘΕΜΑ 3ο**

Γ. Σε ομιλία σας σε σχολική εκδήλωση, έκτασης 300 περίπου λέξεων, καλείστε να εκθέσετε τις απόψεις σας για τους κινδύνους που πιστεύετε ότι υπάρχουν στη χρήση των κοινωνικών δικτύων από τους εφήβους αλλά και στα εφόδια τα οποία εσείς, ως έφηβοι, χρειάζεστε προκειμένου να αντιμετωπίσετε αυτούς τους κινδύνους. Μον. 40

Καλή επιτυχία!